તે ઉપરાંત પોલીસમેન હર્મન ટોફેલ પણ એ પાર્ટીમાં શામેલ હતો. અને એસડીનો માણસ રીડર પણ હતો. તેની સાથે યુદ્ધ-સરંજામ નિરીક્ષણ ખાતામાંથી સ્ટેઇનહોઝર નામનો એક સર્વેયર પણ હાજર હતો. પ્લાન્ટ શરૂ કરતી વેળાએ પરવાનગીઓ મેળવવાની પ્રક્રિયા વખતે ઓસ્કર આ બધા લોકોની સાથે પરીચયમાં આવ્યો હતો, અને પછી તો તેમની સાથે સારી એવી ઓળખાણ કેળવાઈ ગઈ હતી. આ પહેલાં પણ ઓસ્કર આ બધાની સાથે શરાબની મહેફિલ માણી ચૂક્યો હતો. અમલદારશાહીની જટીલ ગાંઠને ઢીલી કરવા માટે, લાંચ સ્વરૂપે શરાબનો ઉપયોગ ઉત્તમ કામ કરી આપતો હોવાનું ઓસ્કર પહેલેથી જ માનતો હતો. આ ઉપરાંત, જર્મન મિલીટરી ઇન્ટેલીજન્સ સંસ્થા એબવરના બે માણસો પણ પાર્ટીમાં શામેલ હતા; એકાદ વર્ષ પહેલાં એબવરની અંદર ઓસ્કરની નિમણૂક કરનાર લેફ્ટેનન્ટ એબરહાર્ડ, અને બીજો બ્રેસ્લાઉના વડામથક કેનારિસથી આવેલો લેફ્ટનન્ટ માર્ટીન પ્લેથ. મિત્ર ગેબર દ્વારા મળેલી નિમણૂકને કારણે જ હેર ઓસ્કર શિન્ડલરને ખબર પડી હતી, કે ક્રેકોવ શહેર કેટકેટલી તકોથી ભર્યું પડ્યું હતું!